Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 443/14/2202	Galanta, 22.7.2014
EEČ : 2-17-228-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletej XXXXX, narodenej 03. 07. 2005, ktorá bola zverená do osobnej starostlivosti matky XXXXX, trvale bytom XXXXX, napriek tomu, že mu vyživovacia povinnosť vyplýva zo Zákona o rodine, pričom rozsah vyživovacej povinnosti mu bol upravený rozsudkom Okresného súdu Galanta pod číslom konania XXXXX zo dňa 06. 02. 2012, právoplatný dňom 22. 02. 2012, podľa ktorého bol zaviazaný prispievať na výživu maloletej XXXXX mesačne sumou 120,- Eur, vždy do 15-teho dňa toho ktorého mesiaca vopred k rukám matky maloletej počnúc dňom 01. 02. 2012, si túto svoju povinnosť všade tam kde sa zdržiaval riadne neplnil a takto mu od mesiaca marec 2014 až doposiaľ vznikol dlh na výživnom vo výške 360,- Eur, pričom bol trestným rozkazom Okresného súdu Galanta pod číslom konania XXXXX zo dňa 03. 01. 2014, ktorý nadobudol právoplatnosť dňa 21. 02. 2014 odsúdený za prečin zanedbanie povinnej výživy podľa § 207 odsek 1, odsek 3 písmeno c) Trestného zákona,

lebo zanikla trestnosť činu

Odôvodnenie:
Uznesením vyšetrovateľa Okresného riaditeľstva PZ Galanta, odbor kriminálnej polície, I. oddelenie vyšetrovania ČVS:ORP-XXXXX zo dňa 06.06.2014 bolo podľa § 206 odsek 1 Trestného poriadku vznesené obvinenie XXXXX, za prečin zanedbania povinnej výživy  podľa § 207 odsek 1, odsek 3 písmeno c) Trestného zákona na tom skutkovom základe ako je uvedené vo výrokovej časti tohto uznesenia.
	
	Obvinenie bolo vznesené na základe trestného oznámenia XXXXX zo dňa 02.05.2014, rozsudku Okresného súdu Galanta sp.zn. XXXXX zo dňa 06.02.2012 právoplatného dňa 22.02.2012, trestného rozkazu Okresného súdu Galanta sp.zn. 29T 245/2013 zo dňa 03.01.2013 právoplatného dňa 21.02.2014,  rodného listu, potvrdenia o návšteve školy a ďalších zadovážených listinných dôkazov.
	         
Počas vyšetrovania, obvinený XXXXX dňa 16.06.2014 vo výpovedi uviedol, že si je plne vedomý vyživovacej povinnosti voči dcére XXXXX. Ďalej uviedol, že je živnostníkom a pracuje v oblasti stavebníctva. Ako živnostník platí odvody 185,- € mesačne, nájom za byt 200,-€, telefón 20,- € a na stravu prispieva do domácnosti podľa potreby. S Kristínkou sa stretáva nepravidelne. Je mu ľúto, že na dcéru neprispieva, ale nevychádza mu to. Vzhľadom na to, že v predmetnej veci boli splnené zákonné podmienky na konanie o dohode o vine a treste, bol na deň 15.07.2014 predvolaný na predmetné konanie. Obvinený sa na Okresnú prokuratúru Galanta dostavil dňa 10.07.2014, predložil podacie lístky potvrdzujúce úhradu výživného v celkovej výške 600,- €. Na konanie o dohode o vine a treste sa obvinený nedostavil.  

Poškodená XXXXX v rámci telefonického hovoru dňa 15.07.2014 uviedla, že XXXXX jej prostredníctvom poštového okruhu zaplatil dňa 08.07.2014 sumu vo výške 600,- €. Zároveň potvrdila, že počas obdobia neplnenia si vyživovacej povinnosti zo strany obvineného hmotnou núdzou netrpeli. 
 
Uhradenie dlhovaného výživného bolo potvrdené poštovými poukážkami zo dňa 08.07.2014 v sume 600,-€ a skutočnosť, že počas neplnenia si vyživovacej povinnosti zo strany obvineného hmotnou núdzou netrpeli, odôvodňuje vydanie uznesenia o zastavení trestného stíhania podľa § 215 odsek 1 písmeno h) Trestného poriadku.

	Podľa ustanovenia § 86 ods. 1 písm. a) Trestného zákona /účinnej ľútosti/,  trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Pretože trestnosť činu s poukazom na ustanovenie § 86 ods. 1 písm. a) Trestného zákona o účinnej ľútosti  zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lívia Poluchová
prokurátorka